ID-DEĊIŻJONI TAL-KUMMISSJONI
tat-31 ta' Awwissu 2004
li tippermetti lill-Istati Membri li jestendu l-awtorizzazzjonijiet proviżorji mogħtija għas-sustanzi attivi ġodda etoxazole u ċarvone
(innotifikata fid-dokument bin-numru C(2004) 3136)
(Test b'rilevanza għaż-ŻEE)
(2004/627/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/414/KEE tal-15 ta' Lulju 1991 li tikkonċerna t-tpoġġija fis-suq ta' prodotti għall-protezzjoni tal-pjanti (1), u b'mod partikolari r-raba' sottoparagrafu ta' l-Artikolu 8(1) tagħha,
Billi:
(1)
Skond l-Artikolu 6(2) tad-Direttiva 91/414/KEE, f'April 1988 Spanja rċeviet applikazzjoni mis-Sumitomo Ċhemiċal Agro Europe SA għall-inklużjoni tas-sustanza attiva etoxazole fl-Anness I tad-Direttiva 91/414/KEE. Id-Deċiżjoni 1999/43/KE (2) ikkonfermat li d-dossier kien lest u seta' jitqies li jissodisfa, fil-prinċipju, ir-rekwiżiti ta' data u informazzjoni ta' l-Anness II u l-Anness III ta' dik id-Direttiva.
(2)
F'Marzu 1997 l-Olanda rċeviet applikazzjoni mil-Luxan BV li tikkonċerna l-ċarvone (isem preċedenti: L 91105D). Id-Deċiżjoni tal-Kummissjoni 1999/610/KE (3) ikkonfermat li d-dossier kien lest u seta' jitqies li jissodisfa, fil-prinċipju, ir-rekwiżiti ta' data u informazzjoni ta' l-Anness II u l-Anness III ta' dik id-Direttiva.
(3)
Il-konferma tat-tlestija tad-dossiers kienet neċessarja sabiex tippermetti li jkunu eżaminati fid-dettall u sabiex tippermetti lill-iStati Membri li jagħtu awtorizzazzjonijiet proviżorji, għal perijodi li jaslu sa tliet snin, għall-prodotti għall-protezzjoni tal-pjanti li jkun fihom is-sustanzi attivi konċernati, waqt li jikkonformaw mal-kondizzjonijiet imniżżla fl-Artikolu 8(1) tad-Direttiva 91/414/KEE u, b'mod partikolari, mal-kondizzjoni relatata ma' l-evalwazzjoni dettaljata tas-sustanza attiva u tal-prodott għall-protezzjoni tal-pjanti fid-dawl tar-rekwiżiti mniżżla f'dik id-Direttiva.
(4)
Għal dawn is-sustanzi attivi, ġew evalwati l-effetti fuq is-saħħa tal-bniedem u fuq l-ambjent, skond id-disposizzjonijiet ta' Artikolu 6(2) u (4) tad-Direttiva 91/414/KEE, għall-użi proposti mill-applikanti rispettivi. L-iStat Membru relatur ressaq ir-rapporti ta' l-abbozzi ta' l-evalwazzjoni lill-Kummissjoni fit-12 ta' Ottubru 2001 (etoxazole) u fis-16 ta' Ottubru 2000 (ċarvone).
(5)
Wara t-tressiq tar-rapporti ta' l-abbozzi ta' l-evalwazzjoni mill-iStati Membri relaturi, kien neċessarju li tintalab iktar informazzjoni mill-applikanti u li jitqabbad l-iStat Membru relatur biex jeżamina dik l-informazzjoni u jressaq l-evalwazzjonijiet tiegħu. Għaldaqstant, l-eżaminazzjoni tad-dossiers għadha sejra u mhux se jkun possibbli li l-evalwazzjoni titlesta fi ħdan il-perijodu ta' żmien imsemmi fid-Direttiva 91/414/KEE.
(6)
Ladarba l-evalwazzjoni s'issa għadha ma identifikatx xi raġuni għal xi tħassib, l-iStati Membri għandhom jingħataw il-possibbiltà li jtawlu l-awtorizzazzjonijiet proviżorji mogħtija għall-prodotti għall-protezzjoni tal-pjanti li fihom is-sustanzi attivi konċernati għal perijodu ta' 24 xahar skond id-disposizzjonijiet ta' l-Artikolu 8 tad-Direttiva 91/414/KEE sabiex jingħata ċ-ċans li titkompla l-eżaminazzjoni tad-dossiers. Huwa mistenni li l-proċess ta' evalwazzjoni u tat-teħid tad-deċiżjonijiet fir-rigward tad-deċiżjoni dwar l-inklużjoni possibbli fl-Anness I għal kull waħda mis-sustanzi attivi konċernati jitlesta fi żmien 24 xahar.
(7)
Il-miżuri msemmija f'din id-Deċiżjoni huma skond l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-iStati Membri jistgħu jestendu l-awtorizzazzjonijiet proviżorji għall-prodotti għall-protezzjoni tal-pjanti li fihom l-etoxazole jew il-ċarvone għal perijodu li ma jaqbiżx l-24 xahar mid-data ta' l-adozzjoni ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussell, fil-31 ta' Awwissu 2004.